RÅDETS FORORDNING (EF) Nr. 900/1999

af 29. april 1999

om forbud mod salg og levering af olie og visse olieprodukter til Forbundsrepublikken Jugoslavien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 228 A,

under henvisning til fælles holdning 1999/273/FUSP af 23. april 1999 fastlagt af Rådet på grundlag af artikel J.2 i traktaten om Den Europæiske Union, vedrørende forbud mod levering og salg af olie og olieprodukter til Forbundsrepublikken Jugoslavien (FRJ)(1),

under henvisning til forslag fra Kommissionen, og

ud fra følgende betragtninger:

(1) Regeringen for Forbundsrepublikken Jugoslavien (i det følgende benævnt "FRJ") er fortsat med at overtræde De Forenede Nationers Sikkerhedsråds resolutioner og med at føre en ekstrem og kriminelt uansvarlig politik med undertrykkelse af landets egne borgere, hvilket udgør alvorlige krænkelser af menneskerettighederne og den humanitære folkeret;

(2) forbuddet mod salg, levering og eksport af olie og olieprodukter til FRJ omfattes af anvendelsesområdet for traktaten om oprettelse af Det Europæiske Fællesskab;

(3) det er derfor, især for at undgå konkurrenceforvridning, nødvendigt med fællesskabsbestemmelser til gennemførelse af dette forbud for så vidt angår Fællesskabets område; dette område anses med henblik på denne forordning for at omfatte alle områder under medlemsstaterne, hvor traktaten om oprettelse af Det Europæiske Fællesskab finder anvendelse, på de betingelser, der er fastlagt i denne traktat;

(4) det er nødvendigt, at medlemsstaterne og Kommissionen underretter hinanden om de foranstaltninger, der træffes i henhold til denne forordning, og om alle andre oplysninger, som er relevante for denne forordning, og som de har i deres besiddelse -

UDSTEDT FØLGENDE FORORDNING:

Artikel 1

Der indføres forbud mod forsætlig og tilsigtet at foretage følgende:

a) direkte eller indirekte salg, levering og eksport af olie og olieprodukter, der er opført i bilaget til denne forordning, uanset om de har oprindelse i Fællesskabet, til alle fysiske personer og organer i FRJ og til alle fysiske personer og organer, der har til formål at udføre forretninger på eller fra FRJ's område

b) forsendelse af de i litra a) omhandlede produkter til FRJ's område

c) deltagelse i alle aktiviteter, som har til formål eller virkning at fremme de i litra a) og b) omhandlede transaktioner og aktiviteter.

Artikel 2

1. Uanset artikel 1 kan de kompetente myndigheder tillade følgende:

a) salg, levering og eksport af de produkter, der er opført i det nævnte bilag, til brug for medlemsstaternes diplomatiske og konsulære missioner i FRJ og til brug i forbindelse med en international militær fredsbevarende tilstedeværelse

b) i enkelte tilfælde og efter konsultationsproceduren i stk. 2, salg, levering og eksport af de produkter, der er opført i bilaget, hvis der over for de kompetente myndigheder fremlægges klart bevis for, at salget, leveringen eller eksporten tjener rent humanitære formål.

2. De kompetente myndigheder i en medlemsstat, der agter at give tilladelse til salg, levering eller eksport i henhold til stk. 1, litra b), skal underrette øvrige medlemsstaters kompetente myndigheder og Kommissionen om, hvorfor de agter at give denne tilladelse.

Hvis en medlemsstat eller Kommissionen inden for en arbejdsdag efter modtagelsen af underretningen har meddelt de andre medlemsstater eller Kommissionen klare beviser for, at salget, leveringen eller eksporten ikke vil tjene de anførte humanitære formål, indkalder Kommissionen inden for en arbejdsdag efter denne meddelelse til et møde med medlemsstaterne for at føre konsultationer om de pågældende beviser.

Den medlemsstat, der agter at give tilladelse til salg, levering eller eksport, træffer først afgørelse om tilladelsen, når den har konstateret, at der ikke er rejst indvendinger, eller når der er ført konsultationer om de klare beviser på det møde, som Kommissionen har indkaldt til. Hvis der gives tilladelse, skal den pågældende medlemsstat underrette de andre medlemsstater og Kommissionen om, hvorfor denne afgørelse er truffet.

Artikel 3

Bestemmelserne i artikel 1 finder ikke anvendelse på salg, levering og eksport til de styrker, som medlemsstaterne deltager, i og som opererer i FRJ.

Artikel 4

Hver medlemsstat fastlægger, hvilke sanktioner der skal anvendes, hvis bestemmelserne i denne forordning overtrædes. Sanktionerne skal være effektive, stå i et rimeligt forhold til overtrædelsen og have en afskrækkende virkning.

Indtil der om nødvendigt vedtages en lovgivning herom, skal sanktionerne for overtrædelse af denne forordnings bestemmelser være dem, som medlemsstaterne har fastsat i henhold til artikel 5 i Rådets forordning (EF) nr. 926/98 af 27. april 1998 om indskrænkning af visse økonomiske forbindelse med Forbundsrepublikken Jugoslavien(2).

Artikel 5

Kommissionen og medlemsstaterne underretter hinanden om, hvilke foranstaltninger de træffer i henhold til denne forordning, og meddeler hinanden alle andre oplysninger, som er relevante for denne forordning, og som de har i deres besiddelse, som f.eks. om overtrædelser, håndhævelsesproblemer eller domme afsagt af nationale domstole.

Artikel 6

Kommissionen opstiller listen over kompetente myndigheder, jf. artikel 2, på grundlag af relevante oplysninger fra medlemsstaterne. Kommissionen offentliggør listen og eventuelle ændringer heri i De Europæiske Fællesskabers Tidende.

Artikel 7

Denne forordning gælder for Fællesskabets område, herunder dets luftrum, og på alle fly og skibe under en medlemsstats jurisdiktion og alle andre steder for fysiske personer, der er statsborgere i en medlemsstat, og alle organer, der er indregistreret eller oprettet i henhold til en medlemsstats lovgivning.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. april 1999.

På Rådets vegne

W. MÜLLER

Formand

(1) EFT L 108 af 27.4.1999, s. 1.

(2) EFT L 130 af 1.5.1998, s. 1.

BILAG

Olie og olieprodukter, der er omhandlet i artikel 1

>TABELPOSITION>